13. évfolyam – Irodai szoftverek
Ismétlő feladat – hivatalos levél készítése
Feladat:
Hivatalos üzleti levél szerkesztése a megadott adatok alapján adatbevitellel és számítógépes szövegszerkesztéssel.
Ön a DunaOffice Irodatechnika Kft. ügyintézője. A vállalkozás új, irodai munkakörnyezet kialakítását segítő termékcsomagot állított össze. Feladata, hogy a megadott adatok és szöveg alapján ajánlati levelet készítsen egy partnercég részére. A dokumentum feleljen meg a hivatalos üzleti levelezés formai követelményeinek!
1. A teljes dokumentum oldalbeállítása legyen: felső margó 2,5 cm, alsó margó 2,5 cm, bal és jobb margó 2 cm.
2. A levél törzsszövegének betűtípusa Times New Roman, betűmérete 12 pt, karakterstílusa normál legyen.
3. A levél adatait az alábbiak szerint használja fel:
	Keltezés:
	Vác, <aktuális dátum>

	Iktatószám:
	84/2026

	Ügyintéző:
	<Saját név>

	A levél tárgya:
	Irodai eszközcsomag – kedvezményes ajánlat

	A levél aláírója:
	Farkas Dániel

	Az aláíró beosztása:
	kereskedelmi vezető

	Melléklet:
	2 db


Partnercég adatai
	Név
	Kapcsolattartó
	Beosztás
	Város
	Utca, házszám
	Irányítószám

	Horizont Travel Kft.
	Németh Réka
	irodavezető
	Szentendre
	Dunakorzó 18.
	2000


4. Gépelje be az alábbi levélszöveget! Ügyeljen a hibátlan adatbevitelre, és munka közben rendszeresen mentse a dokumentumot!
Köszönjük, hogy vállalkozásuk az elmúlt időszakban több alkalommal is igénybe vette irodatechnikai szolgáltatásainkat. Szeptemberi ajánlatunkban olyan eszközöket állítottunk össze, amelyek kényelmesebbé és hatékonyabbá tehetik a mindennapi irodai munkát.
Amennyiben az ajánlatban szereplő termékek közül legalább két különböző tételt rendelnek, egy vezeték nélküli prezentációs távirányítót ajándékba adunk. A teljes csomag megrendelése esetén az ajándék mellett a termékek nettó árából 15% kedvezményt biztosítunk.


	Az ajánlati csomag tartalma
	Nettó egységár

	ErgoLift állítható laptopállvány
	12 900 Ft

	SilentKey vezeték nélküli billentyűzet és egér
	16 500 Ft

	ViewPro 24” Full HD monitor
	54 900 Ft

	DeskLight LED asztali lámpa USB-töltővel
	11 800 Ft


A termékek raktárról, a megrendelés visszaigazolását követően várhatóan 3–5 munkanapon belül átvehetők, illetve kérésre kiszállítjuk azokat. A csomaghoz mellékeljük a részletes műszaki adatlapot és a megrendelőlapot. Az ajánlat 2026. szeptember 30-ig érvényes.
Tájékoztatjuk továbbá, hogy bemutatótermünk nyitvatartása szeptembertől megváltozik: hétfőtől csütörtökig 8:30–16:30, pénteken 8:30–14:00 között várjuk ügyfeleinket. Bízunk benne, hogy ajánlatunk felkeltette érdeklődésüket, és hamarosan megrendelőink között üdvözölhetjük Önöket.
5. Írjon a címzetthez illő megszólítást!
6. A levél szövegét tartalmilag megfelelő bekezdésekre tagolja!
7. Állítsa be az automatikus elválasztást!
8. A levél törzsszövegét igazítsa sorkizártra!
9. A termékeket és áraikat a fenti minta alapján kétoszlopos táblázatban helyezze el. Az oszlopszélességek igazodjanak a tartalomhoz!
10. A terméktáblázat első sorának szövegét vízszintesen és függőlegesen is igazítsa középre, és alkalmazzon rajta félkövér kiemelést!
11. Készítsen élőfejet! Az élőfej közepén, egymás alatt szerepeljenek a következő adatok:
DunaOffice Irodatechnika Kft.
2600 Vác, Naszály út 12.
Telefon: +36 27 510 284
E-mail: iroda@dunaoffice.hu
12. A társaság nevét Arial 15 pt, félkövér, kiskapitális formázással jelenítse meg. Az elérhetőségi adatok Arial 10 pt méretűek legyenek.
13. Az élőfej utolsó sora után állítson be 24 pt térközt!
14. Az élőláb bal oldalán Times New Roman 12 pt, félkövér formázással jelenjen meg a saját neve. Az élőláb fölött helyezzen el 0,5 pt vastagságú szimpla vonalat!
15. A levélben alkalmazzon legalább három, tartalmilag indokolt kiemelést!
16. Végezzen helyesírás-ellenőrzést, és szükség esetén javítsa a dokumentumot!
17. Mentse a kész dokumentumot a tanár által megadott helyre és fájlnéven!
18. A kész levelet nyomtatási képen ellenőrizze!

